Сергей Есенин
С прическа зелена…

Превод от руски: Иван Николов, 1984

chitanka.info

На Л. И. Кашина

С прическа зелена,

с момичешки гърди,

бреза, не стой склонена

над речните води!

Ветрецът ли вълшебен

ти дава таен знак?

Или пък лунен гребен

в косите искаш пак?

Открий ми свойта тайна,

дано я разчета,

обичам те печална

в шума на есента.

„О, друже — тя ми рече, —

в безлюдните поля

тук снощи цяла вечер

пастирът сълзи ля.

В посевите наболи,

под лунния покой

за коленете голи

прегръщаше ме той.

И в тъмното унесен,

го чувах да шепти:

«До следващата есен,

обичана, прости.»“

1918

Издание: Сергей Есенин. Стихотворения. Поеми. Издателство „Народна култура“, 1984

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.